
	Comisia pentru buget, finanţe şi bănci
	
	Bucureşti,     
Nr. 22/585/5.07.2012


Biroul Permanent

al

Camerei  Deputaţilor

Vă înaintăm, alăturat, raportul suplimentar asupra Proiectului de Lege pentru completarea art.141 alin.(2) din Legea nr.571/2003 privind Codul fiscal, cu care comisia noastră a fost sesizată în fond cu adresa Biroului Permanent nr PLx. 747 din 22.05.2012.
	PREŞEDINTE,

Maria Eugenia BARNA 

	Comisia pentru buget, finanţe şi bănci
	
	Bucureşti,  
Nr. 22/585/5.07.2012


RAPORT SUPLIMENTAR
asupra proiectului de Lege pentru completarea art.141 alin.(2)
 din Legea nr.571/2003 privind Codul fiscal
Cu adresa nr. Plx.747 din 5.12.2011, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege pentru completarea art.141 alin.(2)  din Legea nr.571/2003 privind Codul fiscal.
Comisia pentru buget, finanţe şi bănci a analizat actul normativ în şedinţa din data de 20 decembrie 2011 şi a transmis Plenului Camerei Deputaţilor raportul cu nr. 22/585 din 21.12.2011.

În şedinţa din data de 22 mai 2012, Plenul Camerei Deputaţilor a hotărât retrimiterea la comisie a prezentului proiect de lege în vederea reexaminării şi depunerii unui raport suplimentar.

Ulterior, Comisia a fost sesizată de către Biroul Permanent al Camerei Deputaţilor cu adresa nr. PLx 747 din 22.05.2012.

În şedinţa din data de 4 iulie 2012 Comisia a reexaminat proiectul de Lege pentru completarea art.141 alin.(2)  din Legea nr.571/2003 privind Codul fiscal şi propune menținerea punctului de vedere exprimat în raportul inițial, adică supunerea spre dezbaterea şi adoptarea Plenului Camerei Deputaţilor a unui proiect de respingere.
În şedinţa de marți, 22 mai 2012, în temeiul art. 70 din Regulamentul Camerei Deputaților, republicat, cu modificările și completările ulterioare, Camera Deputaților a hotărât retrimiterea la comisie a acestui act normativ în vederea depunerii unui nou raport suplimentar.

La întocmirea raportului suplimentar s-a avut în vedere avizul favorabil al Consiliului Legislativ, cu observații și propuneri, transmis cu adresa nr.814/2011 și avizele negative ale Comisiei pentru politică economică, reformă și privatizare și Comisiei pentru învățământ, știință, tineret și sport.

Prezentul proiect de Lege are ca obiect de reglementare completarea art.141 alin.(2) din Legea nr.571/2003 privind Codul fiscal cu o normă prin care cesionarea drepturilor de proprietate intelectuală să fie scutită de la plata taxei pe valoarea adăugată.
Proiectul de Lege face parte din categoria legilor ordinare, potrivit art. 73 din Constituţia României, republicată.

Proiectul de Lege a fost  adoptat de Senat în şedinţa din data de 28 noiembrie   2011, în condițiile articolului 75 alineatul (2)  teza a III-a din Constituția României, republicată, în calitate de primă Cameră sesizată.

Proiectul de lege, potrivit art. 75 alin. (1) şi (3) din Constituţia României, republicată, şi art. 92 alin. (9) pct.1 din Regulamentul Camerei Deputaţilor este de competenţa decizională a Camerei Deputaților.

La dezbaterile  Comisiei a participat, în conformitate cu prevederile art.55 din Regulamentul Camerei Deputaţilor, din partea Ministerului Finanțelor Publice domnul Secretar de Stat Gheorghe Gherghina care a susținut punctul de vedere al Guvernului, respectiv respingerea proiectului de lege.

La lucrările comisiei şi-au înregistrat prezenţa un număr de 23 deputaţi din totalul de 33 membri ai comisiei.

Raportul suplimentar al comisiei a fost votat cu majoritate de către deputaţii prezenţi la dezbateri.

În şedinţa din data de 4 iulie 2012 Comisia a reexaminat proiectul de Lege pentru completarea art.141 alin.(2)  din Legea nr.571/2003 privind Codul fiscal  şi propune supunerea spre dezbaterea şi adoptarea Plenului Camerei Deputaţilor a unui raport de respingere din următoarele considerente:
· Din prevederile art.127 alin.(1) din Codul fiscal rezultă că voința legiuitorului a fost aceea că doar acele personae care acționează de o manieră independentă să fie considerate impozabile;

· Dacă persoana în cauză este organic integrată într-o întreprindere sau un organ al administrației publice și riscul economic inerent acestei activități nu este suportat de această persoană;

· În ceea ce privește aplicabilitatea unei scutiri de TVA pentru astfel de operațiuni, conform propunerii legislative în cauză, se menționează că acest lucru lucru nu e posibil fiindcă o anumită completare a art.141 din Codul cu operațiunile propuse ar conduce la o încălcare a prevederilor Directivei 112/2006/CE privind sistemul comun al taxei pe valoarea adăugată, cu modificările și completările ulterioare, și ar putea determina astfel declanșarea de către Comisia  Europeană a procedurii de infringement.

	PREŞEDINTE,

Maria Eugenia BARNA
	SECRETAR,

Nicolae BUD


Consilier parlamentar,

Luminița Ghiorghiu

